b'\n_START_ARTICLE_\nSIPS\n_START_PARAGRAPH_\nSIPS (Side Impact Protection System) on Volvon kehitt\xc3\xa4m\xc3\xa4 henkil\xc3\xb6autojen sivut\xc3\xb6rm\xc3\xa4yssuojausj\xc3\xa4rjestelm\xc3\xa4. Se otettiin ensimm\xc3\xa4ist\xc3\xa4 kertaa k\xc3\xa4ytt\xc3\xb6\xc3\xb6n vuonna 1991 700-, 850- ja 900-mallisarjoissa. Nykyisin SIPS-j\xc3\xa4rjestelm\xc3\xa4 on kaikissa Volvo-henkil\xc3\xb6automalleissa._NEWLINE_SIPS-j\xc3\xa4rjestelm\xc3\xa4ll\xc3\xa4 varustetuissa autoissa etuistuimet on sijoitettu ter\xc3\xa4skiskoille. Sivut\xc3\xb6rm\xc3\xa4yksess\xc3\xa4 istuimet p\xc3\xa4\xc3\xa4sev\xc3\xa4t \xe2\x80\x9dliukumaan\xe2\x80\x9d pois t\xc3\xb6rm\xc3\xa4yksen tielt\xc3\xa4 kokoonpainuvan keskikonsolin ansiosta. Auton kylkiin ja pilareihin on sijoitettu rakenteita, jotka on suunniteltu ohjaamaan t\xc3\xb6rm\xc3\xa4ysenergia pois matkustamosta._NEWLINE_Ensimm\xc3\xa4iset istuimiin sijoitetut SIPS-sivuturvatyynyt esiteltiin vuonna 1994 Volvo 850:ss\xc3\xa4. Vakiovarusteeksi ne tulivat seuraavana vuonna. Sivuturvaverhot otettiin k\xc3\xa4ytt\xc3\xb6\xc3\xb6n vuonna 1998 markkinoille tulleessa Volvo S80:ss\xc3\xa4. Nyky\xc3\xa4\xc3\xa4n n\xc3\xa4m\xc3\xa4 turvalaitteet ovat jo l\xc3\xa4hes jokaisessa henkil\xc3\xb6automallissa.'